**Odborný poradensko-psychologický program** pre výkon opatrení sociálno-právnej ochrany v súlade so Zák. č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov.

**Popis odborného poradensko-psychologického programu**

1. **Kontaktná adresa a telefónne číslo alebo iný kontaktný údaj centra:**
2. Psychosociálne centrum – mestská príspevková organizácia
3. Löfflerova č. 2, 040 01 Košice,
4. tel: 055/678 45 20,
5. email: opatreniaspo@pscentrum.sk

**Adresa miesta vykonávania opatrení alebo miest vykonávania opatrení, ak sa opatrenia vykonávajú vo viacerých budovách centra:**

1. Psychosociálne centrum, Löfflerova č. 2, 040 01 Košice
2. Pobočka Psychosociálneho centra, Južná trieda 27, 040 01 Košice

**Personálne zabezpečenie na výkon programu:**

* odborný pracovník PSC – klinický psychológ (interný zamestnanec PSC)
* odborný pracovník PSC – poradenský psychológ (interný zamestnanec PSC)
* odborný pracovník PSC – sociálny pracovník (interný zamestnanec PSC)

**Hlavné zameranie programu:**

Program je zameraný na pomoc rodine, ktorá sa ocitla v krízovej situácii, nevie riešiť konflikty alebo sa potrebuje prispôsobiť novej situácii (rozvod / rozchod rodičov). Prostredníctvom individuálnych a dyadických psychoterapeutických intervencií psychológ pomáha jednotlivým účastníkom programu adaptovať sa na zmeny v rodine, minimalizovať deštruktívny dopad krízovej situácie na rodinu, zlepšiť rodičovské zručnosti a rolové kompetencie, vytvára priestor pre ventiláciu emócií a získanie emocionálnej a sociálnej stability.

**Cieľom programu** je adaptácia rodičov a detí na zmeny zapríčinené krízovou situáciou – rozvodom/rozchodom, nakoľko ide o jeden z najvýraznejších životných stresorov, ďalej prekonanie bariér vo vzájomnej komunikácii medzi rodičmi navzájom, ale aj medzi rodičom a dieťaťom, zlepšenie vnímavosti voči potrebám ostatných členov rodiny, obmedzenie prežívania negatívnych emócií spojených s traumatizujúcou situáciou a pod. Vďaka individuálnemu prístupu psychológa ku klientom je možné minimalizovať deštruktívne správanie sa voči sebe navzájom a poskytnúť bezpečný priestor pre spracovanie traumy a následne zlepšiť prežívanie celej rodiny.

**Intervencie psychológa môžu prebiehať v troch formách:**

* Individuálne vo vzťahu k rodičovi
* Individuálne vo vzťahu k dieťaťu
* Dyadicky vo vzťahu rodič – dieťa

Program je aktívnym preventívnym prvkom pri sanácii rodiny a participujúcim prvkom pri realizácii opatrení sociálno-právnej ochrany detí a sociálnej kurately na podporu:

* základných rodičovských zručností (komunikácia, upevňovanie vzťahov a i.),
* adaptácie na zmeny po rozvode / rozchode,
* plnenia rodičovských práv a povinností,
* edukácie o potrebách dieťaťa a ich napĺňania,
* dodržiavania práv dieťaťa,
* plnenia základných funkcií rodiny,
* predchádzania sociálno-patologických javov u dospelých a detí,
* úpravy rodinných pomerov rodičov maloletých detí a i.

**Trvanie programu**

V rámci Psychologického výchovného programu ponúkame 2 varianty, podľa závažnosti problému a miery spolupráce rodičov:

1. **3 mesačný program** – individuálne stretnutia každého z rodičov a/alebo detí 2x za mesiac v trvaní 50 minút v termínoch podľa dohody v rámci pracovného času prideleného psychológa Psychosociálneho centra. Celkom 6 stretnutí s každým z účastníkov,

- je vhodný pre rodiny, v ktorých je viditeľná vyššia miera spolupráce, snaha o komunikáciu a zlepšenie aktuálneho stavu.

1. **6 mesačný program** - individuálne stretnutia každého z rodičov a/alebo detí 2x za mesiac v trvaní 50 minút v termínoch podľa dohody v rámci pracovného času prideleného psychológa Psychosociálneho centra. Celkom 12 stretnutí s každým z rodičov a/alebo detí,

- je vhodný pre rodiny, v ktorých sa jednotliví členovia správajú voči sebe deštruktívne, je viditeľná len nízka miera ochoty k spolupráci, existujú značné problémy v komunikácii medzi rodičmi navzájom a/alebo rodičom a dieťaťom.

**Cieľová skupina**

Rodiny, ktoré sa ocitli v krízovej životnej situácii (rozvod, rozchod rodičov), pričom členovia rodiny nie sú schopní sami riešiť vzniknuté problémy a adaptovať sa na zmenu v rodinnom prostredí. Majú problém navzájom zmysluplne komunikovať, nemajú spracované traumy spojené s rozvodom/rozchodom, ale sú ochotní pracovať na zmene aktuálneho stavu.

Rodiny sú odporúčané príslušným ÚPSVaR, prípadne sú odoslané príslušným súdom na základe platného uznesenia.

**Metódy využívané v praxi:**

* sprevádzanie manželov/rodičov v procese rozvodu a po rozvode pri adaptácii na zmeny,
* psychoterapia pri formovaní emocionálnej a sociálnej zrelosti osobnosti s aplikovaním dynamických, analytických a kognitívno-behaviorálnych terapeutických prístupov,
* tréning rodičovských zručností a rolových kompetencií,
* výcvik asertívneho sebapresadzovania sa v partnerskom vzťahu,
* psychodiagnostika osobnosti pre terapeutické účely,
* edukácia o psychologických faktoroch, ktoré podmieňujú rodičovské vzory,
* edukácia o potrebách dieťaťa a podpora pri ich napĺňaní,
* ventilovanie negatívnych emócií, práca s pocitmi krivdy, obviňovaním druhého, potrebou odplaty,
* ventilovanie traumatizovaných emócií,
* filiálna terapia, sandplay, práca s terapeutickými kartami,
* facilitácia komunikácie medzi rodičom a dieťaťom.

Predpokladom efektívneho zvládnutia terapeutického procesu a zvyšovania rodičovských kompetencií je skutočná pozitívna motivácia rodičov k zmene, ich ochota spolupracovať v primeranej miere pre optimálny psychický vývin dieťaťa.

Kritériom pre realizáciu programu je písomný súhlas oboch rodičov s programom a podmienkami realizácie. Odmietnutie spolupráce má za následok ukončenie programu, ktoré sa realizuje písomným úradným záznamom a podpisom zúčastnených strán (aspoň 1 z účastníkov). Následne bude písomnou formou oboznámený súd, resp. úrad práce, sociálnych vecí a rodiny.

Po skončení programu vypracuje psychológ záverečnú správu určenú pre súd, resp. úrad práce, sociálnych vecí a rodiny, s vyhodnotením miery a kvality spolupráce účastníkov programu.

**Finančná účasť** klientov na terapeutickom procese:

* úhrada prostredníctvom zdravotnej poisťovne (podľa platnej Medzinárodnej klasifikácie chorôb, povinná pre deti),
* samoplatca (podľa cenníka služieb Psychosociálneho centra: 20€ / terapeutické stretnutie),
* 1. stretnutie zamerané na anamnézu prípadu, oboznámenie so situáciou a naplánovaním stretnutí je bezplatné.

**Asistované stretnutia**

V prípade problémov súvisiacich s rozvodom/rozchodom rodičov a rozpadom rodiny, kedy je potrebné upraviť styk rodiča s dieťaťom pod odborným dohľadom, je možné rozšíriť program o asistované stretnutia.

Frekvencia stretnutí je spravidla 2x mesačne v trvaní 60 minút za prítomnosti odborného pracovníka Psychosociálneho centra, v čase podľa pracovného času centra.

Rodičom a deťom je poskytnutá psychologická pomoc a podpora pri stretnutiach, dohľad nad priebehom stretnutí, konzultácie a usmernenia pri stretnutiach.

**Dĺžka trvania** asistovaných stretnutí je maximálne 6 mesiacov.

Asistované stretnutia sú spoplatnené podľa platného cenníka Psychosociálneho centra: 20€/hod.

Odborný poradensko-psychologický program v intenciách sociálno-právnej ochrany detí **neponúka**:

* manželské a párové poradenstvo,
* mediáciu párov v krízovom období.